
RAPORT

asupra proiectului de Lege privind aprobarea Ordonanţei Guvernului nr.13/2002 pentru modificarea  

Ordonanţei Guvernului nr. 102/2000 privind statutul şi regimul refugiaţilor în România

1.În conformitate cu prevederile articolului 89 din Regulamentul Camerei Deputaţilor, Comisia pentru apărare, ordine publică şi siguranţă naţională, a fost sesizată spre dezbatere şi avizare în fond, în procedură obişnuită, cu proiectul de Lege privind aprobarea Ordonanţei Guvernului nr.13/2002 pentru modificarea  Ordonanţei Guvernului nr. 102/2000 privind statutul şi regimul refugiaţilor în România, trimis cu adresa nr. 89 din 4 martie 2002 şi înregistrat sub nr. 32/140 din 5 martie 2002.

Comisia pentru buget, finanţe şi bănci şi Comisia juridică, de disciplină şi imunităţi, sesizate spre dezbatere şi avizare, cu numerele 134/12 martie 2002 şi, respectiv, 31/203/12 martie 2002, au acordat avize favorabile proiectului de lege, în forma adoptată de Senat.

De asemenea, Comisia pentru drepturile omului, culte şi problemele minorităţilor naţionale, sesizată spre dezbatere şi avizare, a hotărât avizarea favorabilă a proiectului de lege în forma adoptată de Senat, aşa cum rezultă din avizul nr. 25/115 din 13 martie 2002. În acest aviz comisia recomandă a se avea în vedere, la întocmirea raportului, rectificarea unei erori materiale apărute în Art.I al Ordonanţei Guvernului nr. 13/2002 cu privire la data publicării Ordonanţei Guvernului nr.102/2000 în Monitorul Oficial, dar consultând Monitorul Oficial al României, Partea I, nr. 82 din 1 februarie 2002, s-a constatat că acesta nu conţine eroarea semnalată, ea aflându-se  numai în cuprinsul textului trimis de Guvern.

Consiliul Legislativ, cu nr.101/25.01.2002, a avizat favorabil, cu observaţii şi propuneri, proiectul de Ordonanţă pentru modificarea şi completarea Ordonanţei Guvernului nr. 102/2000 privind statutul şi regimul refugiaţilor în România. Propunerile formulate în aviz au fost însuşite de Guvern, aspect reflectat în textul ordonanţei.

Proiectul de lege privind aprobarea Ordonanţei Guvernului 13/2002 urmăreşte înlăturarea unor dificultăţi legate de asigurarea asistenţei medicale a solicitanţilor statutului de refugiat şi de asigurare a hranei pentru cei aflaţi în zona de tranzit, dificultăţi întâmpinate în aplicarea Ordonanţei Guvernului nr. 102/2000. Membrii comisiei au constatat insuficienţa normelor care reglementează acest domeniu, exprimându-şi acordul ca proiectul să parcurgă, neîntârziat, toate procedurile procesului legislativ.

2. Proiectul de lege face parte din categoria legilor ordinare, potrivit art. 72 şi art.74 alineatul (2) din Constituţie.

3. La dezbaterea proiectului a participat în calitate de invitat, potrivit prevederilor art. 51 şi 52 din Regulamentul Camerei Deputaţilor, domnul general de brigadă Vasile Drăgoi, şeful Oficiului Naţional pentru Refugiaţi din Ministerul de Interne.

4. La lucrările comisiei au fost prezenţi 20 deputaţi din totalul de 26 de membri ai comisiei.

 Raportul comisiei a fost adoptat cu toate cele 20 de   voturi ale deputaţilor  prezenţi.

5.Proiectul de lege a fost adoptat de Senat în şedinţa din 21 februarie 2002.

În urma dezbaterii, în şedinţa  din  2 aprilie 2002, comisia propune adoptarea cu modificări a proiectului de lege.
Amendamente admise


Comisia propune adoptarea proiectului de lege cu următoarele amendamente:

Nr.

crt.
Text iniţial
Text propus de comisie

(autorul amendamentului)
Motivarea

propunerii amendamentelor

0
1
2
3

1
Text Senat

Articolul unic al legii

Articol unic. – Se aprobă Ordonanţa Guvernului nr. 13 din 24 ianuarie 2002 pentru modificarea Ordonanţei Guvernului nr. 102/2000 privind statutul şi regimul refugiaţilor în România, adoptată în temeiul art. 1 pct. V.1 din Legea nr. 751/2001 privind abilitarea Guvernului de a emite ordonanţe, şi publicată în Monitorul Oficial al României, Partea I, nr. 82 din 1 februarie 2002.
 1. Articolul unic al legii se modifică şi va avea următorul cuprins:
“Articol unic. – Se aprobă Ordonanţa Guvernului nr. 13 din 24 ianuarie 2002 pentru modificarea şi completarea Ordonanţei Guvernului nr. 102/2000 privind statutul şi regimul refugiaţilor în România, adoptată în temeiul art. 1. pct. V. poz. 1. din Legea nr. 751/2001 privind abilitarea Guvernului de a emite ordonanţe, şi publicată în Monitorul Oficial al României, Partea I, nr. 82 din 1 februarie 2002.”
-Cuvintele “şi completarea” au fost omise de Senat, care nu a modificat în mod expres titlul ordonanţei. Ele se regăsesc atât în forma trimisă de Guvern, cât şi în aceea publicată în Monitorul Oficial al României, Partea I, nr. 82 din 1 februarie 2002.

-completare necesară, aşa cum apare în forma publicată a ordonanţei, pentru precizarea clară a poziţiei de la punctul V.

2
Text Senat

Titlul legii

Lege privind aprobarea Ordonanţei Guvernului nr. 13/2002 pentru modificarea Ordonanţei Guvernului nr. 102/2000 privind statutul şi regimul refugiaţilor în România
2. Titlul legii se modifică şi va avea următorul cuprins:

“Lege privind aprobarea Ordonanţei Guvernului nr. 13/2002 pentru modificarea şi completarea Ordonanţei Guvernului nr. 102/2000 privind statutul şi regimul refugiaţilor în România”
Cuvintele “şi completarea” au fost omise de Senat, care nu a modificat în mod expres titlul ordonanţei. Ele se regăsesc atât în forma trimisă de Guvern, cât şi în aceea publicată în Monitorul Oficial al României, Partea I, nr. 82 din 1 februarie 2002.

Nu sunt amendamente respinse de comisie.

